Skib på næsten en kvart kilometer skal ødelægges i Frederikshavn.

Der lander en stor bunke skrot i Frederikshavn næste måned. Og det bliver et stort arbejde at ødelægge den. Bogstaveligt talt. Og det er en god nyhed. MARS, der står for Modern American Recycling Services, i Frederikshavn har landet ordren om at skulle ophugge og genanvende Teekays Petrojarl Foinaven, en olietanker på over 250 meter. Det skriver kanalfrederikshavn.dk . Tager over et år Projektet vil fastholde 40-45 medarbejdere de næste 12-14 måneder, når det mastodontiske skib ankommer til Frederikshavn i næste måned. - Vi er utrolige stolte over at blive tildelt endnu et projekt fra Teekay. Det er et stærkt signal om, at vi i Danmark leverer et kvalitetsprodukt, siger MARS Europe-direktør, Kim Thygesen til Kanal Frederikshavn. Den kvarte kilometer lange Petrojarl Foinhaven har været i brug i godt 25 år, inden den nu skal pensioneres, hvor den også skal klargøres til såkaldt 'grøn genbrug'. Det er langt fra første gang at Frederikshavn Havn er vært for en ordentlig kleppert. I 2020 var det et skib af næsten dobbelt længde - Pioneering Spirit, der med sine 477 meter er verdens største - som var forbi Kattegatkysten og havnen i Frederikshavn. Dengang var MARS også involveret, da Tyrafeltet skulle bygges om, og derfor blev der bugseret flere dele af gasfeltet ind til Frederikshavn til genindvinding på værftet. Petrojarl Foinhaven har hentet olie i Foinhaven-feltet, der var den første dybvandsudbygning, små 200 kilometer vest for Shetlandsøerne.